Duur, skaars diesel pootjie Tiger BrandsTiger Brands het heelwat in alternatiewe opwekking belê om beurtkrag vry te spring, maar dit kom teen ‘n prys. (Foto: Tiger Brands) Die vervaardigingsreus Tiger Brands sê dit kos hom vier keer meer om kragopwekkers te gebruik om produksie aan die gang te hou as wat dit hom sou kos om van Eskom-krag gebruik te maak. Die maatskappy vervaardig bekende produkte soos Oros, Jelly Tots, All Gold-tamatiesous, Purity, Albany-brood, Tastic-rys, Mrs. H.S. Balls-blatjang, en Black Cat-grondboontjiebotter. Die maatskappy het Maandag in ŉ handelsverklaring gesê die uitwerking van beurtkrag is grootliks teengewerk deur die beduidende belegging wat die maatskappy vantevore al in kragopwekkingskapasiteit gemaak het. Gevolglik was daar weens beurtkrag minimale ontwrigting aan die verskaffingsketting – maar dit kom teen ŉ prys. “Die gebruik van opwekkers kos nagenoeg vier keer meer as die bestaande Eskom-tarief. Onder hierdie omstandighede sal die voortsetting van sakebedrywighede afhang van die deurlopende verskaffing van diesel.” Boonop is daar toenemende kommer oor ŉ bestendige voorraad diesel om die kragopwekkers aan die gang te hou. “Die uitwerking van langdurige kragonderbrekings op voorraad word fyn dopgehou,” lui die handelsverklaring. Die maatskappy moes vroeër sekere babapoeierprodukte herroep en sê dit het hom tussen R20 miljoen en R25 miljoen gekos. Die koste beloop hoofsaaklik die geraakte voorraad wat afgeskryf moes word en die logistieke koste verbonde aan die herroeping. Sekere geblikte groenteprodukte is ook herroep, terwyl maatskaplike onrus in die laaste helfte van verlede jaar ook ŉ uitwerking op die maatskappy se prestasie gehad het. Versekeringseise van R157 miljoen vir die terugroep van die blikkies en die skade weens die onluste is reeds uitbetaal. Tiger Brands waarsku ook dat hoë vlakke van inflasie na verwagting tot in die volgende boekjaar gaan voortduur. Die maatskappy sê dit gaan vereis dat hy aanpasbaar is en prys- en volumebestuur sal moet doen terwyl verbruikers onder al hoe meer druk is. Die maatskappy se produkte het van April tot einde Augustus 15% duurder geword in vergelyking met die ses maande wat op 31 Maart geëindig het. Volgens Tiger Brands het hy egter goeie vordering gemaak om pryse aan te pas om die ongelooflike druk op kommoditeite, bestanddele, verpakking en logistiek in ag te neem.